Izvor: N1

Mladi inženjeri elektrotehnike, Dalibor Marković i Ivan Jovanov, stoje iza projekta električnog traktora, koji je stigao u polufinale globalnog samita preduzetnika, čiji će domaćini biti Univerzitet Stanford i predsednik Barak Obama. Sada im treba pomoć da se plasiraju u finale i ožive svoj traktor, rekli su gostujući u Novom danu.

Dalibor Marković i Ivan Jovanov projektovali su Idvorski električni traktor, čija upotreba bi bila jeftinija od standarnih traktora, ne zagađujući pritom životnu sredinu.

"Korišćenje tog traktora je do 10 puta jeftinije. Jedno punjenje baterije je 10 puta jeftinije nego cena dizela za jedan rezervoar. Pored toga, traktor ne zagađuje životnu sredinu, zemlju i vazduh, što je veoma bitno za one koji se bave organskom proizvidnjom. Pošto traktor nema motor sa unutrašnjim sagorevanjem, njegovo održavanje je jeftinije i jednostavnije", objašnjavaju autori ovog projekta.

Još jedna njegova prednost je što može da se koristi kao mobilni izvor napajanja za sisteme za navodnjavanje.

Električno traktor je dobio mesto po Idvoru, srednjem imenu i rodnom mestu Mihajla Pupina. Kako objašnjavaju Dalibor i Ivan, ovo ime su izabrali jer nas je Pupin zadužio "i mateirjalno i nematerijalno".

Idvorski električni traktor stigao je do polufinala ovog globalnog takmičenja, u kojem je učestvovalo preko 1.000 ekipa iz 140 zemalja sveta. Njegovi idejni tvorci kažu da će velika stvar biti i ukoliko traktor uđe u finalnih 30 projekata, jer tada dobija šansu da bude predstavljen investitorima.

"U slučaju pobede dobili bi priliku da razvijemo prototip, da napravimo taj traktor u stvarnosti i da ga oživimo", kažu mladi inženjeri i pozivaju vas da im pomognete glasajući za Idvorski električni traktor do 1. maja, kada se završava prikupljanje glasova.